John George Kemeny

John George Kemeny (s. János György Kemény, 31. toukokuuta 1926 Budapest, Unkari – 26. joulukuuta 1992 Lebanon, New Hampshire, Yhdysvallat) oli unkarilaissyntyinen amerikkalainen matemaatikko, tietojenkäsittelytieteilijä ja opettaja. Hän kehitti BASIC-ohjelmointikielen vuonna 1964 yhdessä Thomas E. Kurtzin kanssa. Kemeny toimi Dartmouth Collegen 13. rehtorina vuosina 1970–1981 ja oli edelläkävijä tietokoneiden käytössä korkeakouluopetuksessa. 

 Lapsuus ja nuoruus 
Kemeny syntyi juutalaisperheeseen Unkarissa Budapestissa. Hän kävi Ráczin yksityistä peruskoulua Budapestissa ja oli Nándor Balázsin luokkatoveri. Vuonna 1938 hänen isänsä lähti yksin Yhdysvaltoihin mutta haki koko Kemenyn perheen Yhdysvaltoihin vuonna 1940, kun Unkarissa hyväksyttiin toinen juutalaisvastainen laki. Hänen isoisänsä kuitenkin kieltäytyi lähtemästä ja kuoli holokaustissa yhdessä tätinsä ja setänsä kanssa. Kemenyn perhe asettui New Yorkiin, jossa hän aloitti opiskelut George Washington High Schoolissa. Hän valmistui kolme vuotta myöhemmin luokkansa parhailla tuloksilla. Vuonna 1943 Kemeny aloitti opinnot Princetonin yliopistossa, jossa hän opiskeli matematiikkaa ja filosofiaa. Hän piti opinnoissaan vuoden tauon työskennelläkseen Manhattan-projektiissa Los Alamosin kansallisessa laboratoriossa Richard Feynmanin alaisuudessa yhdessä John von Neumannin kanssa.

Palattuaan Princetoniin Kemeny suoritti matemaatikon tutkinnon vuonna 1946 opinnäytetyöän Equivalent logical systems Alonzo Churchin valvonnassa. Hän jäi Princetoniin jatko-opintoihin ja sai tohtorin tutkinnon matematiikassa vuonna 1949 väitöskirjallaan Type-theory vs. set-theory, joka valmistui myös Alonzo Churchin valvonnassa. Hän työskenteli Albert Einsteinin matemaattisena avustajana tutkijakoulutuksensa aikana.

 Ura 
Kemeny nimitettiin 27-vuotiaana Dartmouthin matematiikan laitoksen professoriksi vuonna 1953. Kaksi vuotta myöhemmin hänestä tuli laitoksen johtaja ja hän toimi tässä tehtävässä vuoteen 1967. Kemeny ryhtyi opetussuunnitelmien kehittämiseen esitellessään äärellisen matematiikan kursseja. Hän kirjoitti yhdessä Gerald L. Thompsonin ja J. Laurie Snellin kanssa vuonna 1957 teoksen: Introduction to Finite Mathematics biologian ja yhteiskuntatieteiden opiskelijoille. Dartmouthin matematiikan laitoksen professorit kirjoittivat myös teokset Finite Mathematical Structures (1959) ja Finite Mathematics with Business Applications (1962). Muut korkeakoulut ja yliopistot seurasivat heidän esimerkkiään ja tuottivat myös useita äärellisen matematiikan oppikirjoja. Markovin ketjujen aihe oli erityisen suosittu, joten Kemeny julkaisi J. Laurie Snellin kanssa Markovin ketjuja esittelevän oppikirjan vuonna 1960. Ottaen huomioon G. A. Huntin potentiaaliteoriaa käyttävät edistysaskeleet, he kirjoittivat Denumerable Markov Chains -teoksen vuonna 1966. Tätä jatkokursseihin soveltuvaa oppikirjaa seurasi toinen painos vuonna 1976, jolloin siihen lisättiin David Griffeathin kappale satunnaiskentistä.

Kemeny ja Kurtz olivat edelläkävijöitä tietokoneiden tuomisessa tavallisten ihmisten käyttöön. Varhaisten kokeilujen jälkeen ALGOL 30:n ja DOPE:n kanssa LGP-30 -tietokoneella he kehittivät vuonna 1964 BASIC-ohjelmointikielen sekä yhden maailman ensimmäisistä osituskäyttöjärjestelmistä, Dartmouth Time-Sharing System (DTSS). Amerikan tietojenkäsittelyjärjestö myönsi vuonna 1974 Kemenylle ja Kurtzille kansallisessa tietokonekonferenssissa palkinnon työstä BASIC:n ja osituskäytön kehittämisessä. BASIC oli ohjelmointikieli ja sitä käytettiin useimmissa ohjelmistoissa, joita kirjoitettiin Apple II:n, Commodoren, TRS-80:n ja IBM:n nousun aikana 80-luvulla.

Kemeny toimi Dartmouthin rehtorina vuosina 1970-1981. Hän jatkoi peruskurssien opettamista sekä tutkimuksen tekemistä ja julkaisujen julkaisemista rehtorina ollessaan. Hän johti Dartmouthin yhteiskoulutusta vuonna 1972. Hän perusti "Dartmouth Planin" ympärivuotiseen toimintaan, ja sen ansiosta opiskelijoita voi olla enemmän ilman lisärakennuksia. Kemenyn johdon aikana Dartmouthista tuli aktiivisempi vähemmistöopiskelijoiden rekrytoinnissa. Kemeny teki Dartmouthista edelläkävijän opiskelijoiden tietokoneiden käytössä. Vuonna 1982 hän palasi opettamaan kokopäiväisesti. Kemeny ja Kurtz perustivat vuonna 1983 yhdessä True BASIC, Inc. -yrityksen markkinoimaan True BASIC -ohjelmaa sekä sen päivitettyä kieliversiota.

 Kuolema 
John Kemeny kuoli 66-vuotiaana sydämen vajaatoiminnan seurauksena Lebanonissa New Hampshiressä 6. joulukuuta 1992.

 Lähteet 

Luokka:Yhdysvaltalaiset matemaatikot
Luokka:Yhdysvaltalaiset professorit
Luokka:Yhdysvaltain yliopistojen rehtorit
Luokka:Vuonna 1926 syntyneet
Luokka:Vuonna 1992 kuolleet